Source: http://www.demagog.sk/diskusie/704
Timestamp: 2018-04-27 02:22:05+00:00
Document Index: 6037785

Matched Legal Cases: ['čl. 89', 'čl.7', 'čl. 5', 'Súd ', '§ 5', '§ 6']

Demagog.sk - Danko a Kollár v RTVS
Danko a Kollár v RTVS
O 5 minút 12, 25. marca 2018. (videozáznam relácie)
V nedeľu 25. marca boli hosťami relácie O 5 minút 12 predseda NR SR Andrej Danko (SNS) a poslanec NR SR Boris Kollár (SME RODINA). Hlavnými témami relácie boli - vymenovanie novej vlády, rokovanie o vládnom programe v NR SR a s tým spojená žiadosť vlády o dôveru poslancov a taktiež otázka zodpovednosti politikov pri obnovení dôvery verejnosti v štát a jeho inštitúcie.
„Ale ja som v kompetencii predsedu Národnej rady napríklad, nemám právo skúmať, ani sa pýtať ani pána Kollára, ani svojich poslancoch, vo svojom klube, aby mi predložili životopisy a vysvetlili situácie, prepáčte, takú kompetenciu nemám.“
Andrej Danko tvrdí, že ako predseda NR SR, či ako člen poslaneckého klubu SNS, nemá v kompetencií kontrolu poslancov ohľadom ich činností v inom pracovnom či obdobnom pracovnom vzťahu, prípadne nemá právo žiadať informácie od poslancov o tom, akú podnikateľskú činnosť vykonávajú popri výkone funkcie poslanca. Na základe čl. 89 Ústavy SR predseda NR takúto kompetenciu naozaj nemá. Naopak touto kompetenciou disponuje Výbor NR SR pre nezlučiteľnosť funkcií, a to na základe ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov. Výrok preto hodnotíme ako pravdivý.
Andrej Danko tak vo svojom výroku hovorí v súvislosti s obvineniami, ktoré adresoval poslancovi za stranu Sme rodina Borisovi Kollárovi. Poslanca obviňuje z toho, že udržiava kontakty resp. ho údajne mal vydierať Juraj Ondrejčák, v podsvetí známy ako Piťo a musel podpísať prenájom pozemku. Danko vytiahol tieto obvinenia so zreteľom na to, že Kollár je členom Osobitného kontrolného výboru NR SR na kontrolu činnosti SIS. V súvislosti s tým Andrej Danko povedal, že on ako predseda NR nemá voči poslancov kompetenciu, v ktorej by mohol žiadať o to, aby mu "predložili životopisy a vysvetlili situáciu" ako činnosti jednotlivý poslanci vykonávajú, prípadne to s akými ľuďmi poslanci podpisujú v rámci podnikania zmluvy.
Z ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov, konkrétne z čl.7 ods.1 vyplýva:
"Verejný funkcionár je povinný do 30 dní odo dňa, keď sa ujal výkonu verejnej funkcie, a počas jej výkonu vždy do 31. marca podať písomné oznámenie za predchádzajúci kalendárny rok, v ktorom uvedie,
a) či spĺňa podmienky nezlučiteľnosti výkonu funkcie verejného funkcionára s výkonom iných funkcií, zamestnaní alebo činností podľa čl. 5 ods. 1 a 2,
b) aké zamestnanie vykonáva v pracovnom pomere, obdobnom pracovnom vzťahu alebo štátnozamestnaneckom pomere a akú podnikateľskú činnosť vykonáva popri výkone funkcie verejného funkcionára,
c)aké má funkcie v štátnych orgánoch, v orgánoch územnej samosprávy, v orgánoch právnických osôb vykonávajúcich podnikateľskú činnosť a v orgánoch iných právnických osôb; taktiež uvedie, z ktorých uvádzaných funkcií má príjem, funkčné alebo iné požitky,
d)svoje príjmy dosiahnuté v uplynulom kalendárnom roku z výkonu funkcie verejného funkcionára a z výkonu iných funkcií, zamestnaní alebo činností, v ktorých vykonávaní verejný funkcionár pokračuje aj po ujatí sa výkonu funkcie verejného funkcionára,
e)svoje majetkové pomery a majetkové pomery manžela a neplnoletých detí, ktorí s ním žijú v domácnosti, vrátane osobných údajov v rozsahu titul, meno, priezvisko a adresa trvalého pobytu."
Podľa spomínaného zákona podávajú poslanci toto oznámenie príslušnému výboru NR SR, ktorým je v tomto prípade Výbor NR SR pre nezlučiteľnosť funkcií, ktorého predsedom je v súčasnosti Vladimír Sloboda za stranu SaS.
Andrej Danko v relácií o 5 minút 12 rovnako vyslovil aj obavu, či človek ako Boris Kollár , ktorý podľa neho má isté bezpečnostné riziko môže byť členom Osobitného kontrolného výboru NR SR na kontrolu činnosti SIS, keďže disponuje s istými utajenými informáciami. Preto chce v najbližšej dobe sprísniť bezpečnostné previerky politikov, ktoré vykonáva Národný bezpečnostný úrad.
„…ak hovoríte o eurofondoch (…) článok 2014, kde je problém s čerpaním eurofondov, ktoré jednoducho nám Európska komisia vytkla, aj vďaka Vašej osobe, ktoré ste dostal (…) ako ste čerpali Vy eurofondy na svoje spoločnosti.“
Andrej Danko má na mysli článok uverejnený v Hospodárskych novinách v roku 2014 (.pdf). Ten upozorňuje na prerozdeľovanie eurofondov medzi slovenských miliardárov. V článku sa spomína aj Boris Kollár, ktorý na podporu lyžiarskeho strediska Park Snow Vysoké Tatry získal 5,3 milióna eur. Európska komisia prerozdeľovanie medzi veľkopodnikateľov kritizovala, keďže eurofondy sú určené pre malých a stredných podnikateľov. Výrok hodnotíme ako pravdivý.
K dotácii sa dostal Kollár cez svoju 1. Tatranskú akciovú spoločnosť ešte v roku 2009, ako uvádza zoznam prijímateľov finančnej pomoci z EÚ za obdobie 2007 až 2013. Peniaze boli využité na novú šesťsedačkovú lanovku na Štrbskom Plese, nové zasnežovanie a vybudovanie lanovky na Solisko. Vynovené stredisko Kollár neskôr predal spoločnosti Tatra Mountain Resort. Pomoc z eurofondov obdržal aj Park Snow Donovaly, kde Kollár v minulosti takisto pôsobil.
Na nezrovnalosti v prerozdeľovaní eurofondov upozornila Európska komisia v máji 2014. Audítori z Bruselu vtedy skontrolovali 17 projektov, ktoré už boli schválené slovenským rezortom financií. Okrem Kollára peniaze získali aj veľkopodnikatelia Ivo Valenta a Slavomír Hatina. Podľa komisie bolo udelenie eurofondov neodôvodnené, pretože tie majú podporovať výlučne malých a stredných podnikateľov. Kvôli nedodržaniu tohoto pravidla hrozilo, že Slovensko bude musieť až pätinu peňazí, ktoré išli na spomínané projekty, vrátiť.
„…štatistiky Eurostatu, že sme úplne na posledných priečkach v dôvere polícii, napríklad…“
Výrok hovorí o úrovni dôvery Slovákov voči polícií. Podobný výrok overoval Demagog.SK aj v marci 2018, kedy o nedôvere voči polícií hovorila Veronika Remišová. Podľa najnovšieho prieskumu Eurobarometer z novembra 2017, dôveruje polícií len 43 % Slovákov. S týmto výsledkom sa Slovensko umiestnilo na poslednom mieste v prieskume. Výrok preto hodnotíme ako pravdivý
Dôvera občanov Slovenska v inštitúcie a médiá sa objavilo už niekoľkokrát v analýzach Denagog.SK. Podobný výrok odznel 4. marca 2018 v relácií O 5 minút 12. Európska komisia skúmala dôveru občanov Slovenskej republiky voči slovenskej polícii aj v rokoch 2007 (.pdf, s. 4), 2008 (.pdf, s. 4), 2014 (.pdf, s. 72), 2015 (.pdf, s. 72) a 2016 (.pdf, s. 48). V roku 2007 dôverovalo polícii 34 % občanov, v roku 2008 36 %. V roku 2014 dôveryhodnosť polície stúpla na 41 %, v roku 2015 na 43%, v roku 2016 na 47% avšak podľa posledných dostupných údajov z mája 2017 dôvera klesla na 43%.
V roku 2014 Slovensko patrilo so 41 % dôverou medzi tri krajiny, ktoré veria polícií vo svojom štáte najmenej — 3.krajina zo zozadu (.pdf, s. 72). V roku 2015 Slovensko sa so 43% dôverou voči polícií nachádzalo na predposlednom mieste aj napriek tomu, že sa v porovnaní s rokom 2014 dôvera voči polícií zvýšila (.pdf, s. 72). Dôvera voči polícií SR sa v roku 2016 zo strany občanov zvýšila na 47%, avšak pozícia Slovenska bola rovnaká ako v roku 2015. SR spolu s Chorvátskom zastávala predposledné miesto v rámci všetkých krajín EÚ.
„…pán Danko napríklad narástol a Fico klesol (preferencie strán, pozn.)…“
Agentúra FOCUS uskutočnila v marci 2018 prieskum verejnej mienky, podľa ktorého by stranu SMER-SD volilo 20,2 % respondentov. Stranu SNS by volilo 10 %. V porovnaní s posledným prieskumom verejnej mienky, ktorý uskutočnila agentúra FOCUS v januári 2018, klesli preferencie strany SMER-SD o 5,3 percentuálnych bodov, a zároveň stúpli preferencie SNS o 1,4 percentuálneho bodu. Výrok Borisa Kollára preto hodnotíme ako pravdivý.
Trend poklesu preferencií strany SMER-SD a nárast preferencií strany SNS potvrdzuje aj prieskum agentúry AKO z novembra 2017. V porovnaní s prieskumom agentúry FOCUS z marca 2018 zaznamenal SMER pokles preferencií o 4,6 percentuálnych bodov a strana SNS nárast preferencií o 1,1 percentuálneho bodu.
„…. žene (Lucii Ďuriš Nicholsonovej,pozn.), ktorej som umožnil, v rámci Národnej rady, mať na pracovisku dieťa, nedávam rokovacie hodiny, nevolám ju na žiadnu zahraničnú pracovnú cestu, nezaťažujem ju, má sa naozaj tak, ako by sa chcela mať každá matka na pracovisku,“
Podpredsedníčka Národnej rady SR Lucia Ďuriš Nicholsonová a Andrej Danko, predseda NR SR, uviedli v súvislosti s Nicholsonovou materskou dovolenkou protichodné tvrdenia. Andrej Danko počas tehotenstva oslobodil Nicholsonovú od povinností a pracovných ciest (napríklad do Štrasburgu). Zároveň však povedal, že oslobodenie nemôže trvať dva až tri mesiace, keďže z jej postavenia vyplýva zodpovednosť. Podľa Danka Nicholsonová tvrdila, že materská jej nebude narúšať pracovné povinnosti. Nicholsonová zas tvrdila, že Andrej Danko jej v deň pôrodu poslal do kancelárie rozpis služieb na najbližšiu schôdzu. Na rozpise mala figurovať aj Nicholsonová a päť dní neskôr sa zúčastniť pracovných povinností. Nakoľko neexistujú dôkazy, ktoré by podložili tvrdenie jednej či druhej strany, výrok hodnotíme ako neoveriteľný.
„…aj minulý týždeň v relácii tu zazneli slová o spojení SNS s mafiou, kde ste aj Vy osobne zaútočil do pána Hoľka, ktorého okradla mafia o počítače a vydierala, (…).“
Výrok Andreja Danka nadväzuje na už overovaný výrok Borisa Kollára. Boris Kollár sa 18. marca 2018 v relácií O 5 minút 12 na adresu Jána Hoľka vyjadril: "…a pán Hoľko je prepojený s pánom Vadalom." Kvôli nedostatku relevantných dôkazov o prepojení Hoľka s Vadalom sme výrok označili za neoveriteľný. Andrej Danko odkazuje aj na podvody s výpočtovou technikou, ktorými čelila firma Sofos. Práve Ján Hoľko v minulosti pôsobil ako riaditeľ a konateľ tejto spoločnosti. Aj napriek tomu, že Andrej Dansko sa pravdivo vyjadril o predchádzajúcich tvrdeniach Borisa Kollára na adresu Jána Hoľka a o podvodoch s výpočtovou technikou, kvôli absencií dôkazov o prepojení Hoľku s Vadalom a vydierania Hoľku mafiou, hodnotíme výrok ano neoveriteľný.
Boris Kollár sa 18. marca 2018 v relácií O 5 minút 12 na adresu Jána Hoľka vyjadril: "…my sa bavme aj o strane SNS, nie len o Smere-SD, my sa bavíme aj o pánovi Dankovi, keď vznikala táto vláda, tak sa rozprávalo stále o deštrukcii, deštruktivizme, že nesmieme dovoliť deštrukciu štátu, ale oni ju priamo napĺňajú, svojim konaním, rozumiete, že to nie je, aby sme to nebrali, že to je len Smer-SD. Pozor, tu nie treba zabudnúť aj na takú stranu, ako je SNS, zoberte si, za posledné dva roky, aké vznikli kauzy, väčšinu, najviac korupčných káuz malo SNS, bol im odvolaný minister školstva lebo bolo tam veľké podozrenie, že nám chceli rozkradnúť 600 miliónov v eurofondoch, bol odvolaný minister, pre boha živého, však máme tu vyšetrovanie OLAFU, chceli nám ukradnúť budúcnosť a túto je minister za stranu SNS, ale môžeme pokračovať, pán Holko, na ministerstve obrany, kde je zase jeden netransparentný tender na obranu, však tam je miliarda dve sto miliónov a pán Holko je prepojený s pánom Vadalom. Chodil s ním robiť kšefty do Talianska. Prosím vás pekne, však my sa bavme o strane SNS, nie len o Smere-SD. (…) Dneska majú, predseda vlády ich má na Úrade vlády, dnes s nimi kšeftujú, Holko je prepojený, takisto, pravá ruka Andreja Danka, je prepojený na Vadalu, dneska s nimi robia obchody, kšefty a špinavé prachy."
V tejto súvislosti Demagog.SK overoval výrok Borisa Kollára o prepojenosti Jána Hoľka s Antoninom Vadalom. Ján Hoľko vo svojom vyhlásení poprel akékoľvek vzťahy s pánom Vadalom: „Vylučujem akékoľvek priateľské vzťahy s uvedeným pánom. Opak je pravdou. Spoločnosť Sofos bola podvedená a oklamaná firmou uvedeného pána pri nákupe výpočtovej techniky. Pohľadávka od firmy uvedeného pána bola zo strany firmy Sofos vymáhaná a tovar vrátil. Uvedenú skutočnosť preveril v danom čase aj Daňový úrad v Košiciach. Žiadny kontakt s uvedeným pánom neudržiavam a dôrazne to odmietam.“
Podľa slov samotného Jána Hoľka bola firma Sofos oklamaná a podvedená pri nákupe výpočtovej techniky no ukrátený tovar bol firme vrátený.
„…v živote som nebol trestne stíhaný, ani nemám kontakty so žiadnymi ľuďmi z podsvetia (…).“
Jedným z prípadov v ktorom sa meno Andrej Dankaspája v súvislosti s možným trestným stíhaním, bola kauza otvárania listov v parlamente. Opozícia vtedy obvinila Andreja Danka z narušenia poštovného tajomstva. Tento prípad bol následne posunutý polícii, ktorá ale doteraz nikoho neobvinila. Ešte predtým, koncom roka 2016 predsedu NR SR obvinil Igor Matovič a aktivista Ivan Katrinec, že v máji 2015 zbil na ulici svoju priateľku. Katrinec vtedy podal aj podnet na Danka na generálnej prokuratúre, avšak ten následne nebol obvinený. V druhej časti výroku sa Andrej Danko obraňuje voči obvineniu, že má kontakty na ľudí z podsvetia. V prítomnosti nemôžme potvrdiť, že by existoval nejaký človek z podsvetia s ktorým by Andrej Danko komunikoval. Nevieme to overiť, z minulosti ale zostalo zopár podozrení z napojenia Andreja Danka na podsvetie. Ešte v roku 2003 sedel totiž v dozornej rade vo firme Chemko Strážške spolu s obvineným Martinom B., ktorý mal mať priame napojenie na ukrajinskú mafiu. Výrok hodnotíme ako neoveriteľný.
„Je známa kauza, kde sa pani Krištúfková bránila pri prevode nehnuteľnosti tým, že ju donútili mafiáni k tomu, že dala plnú moc.“
Petra Krištúfková je poslankyňa NR SR za stranu SME RODINA — Boris Kollár. V minulosti bola partnerkou dnes už nebohých členov slovenskej mafie Róberta Diniča a Petra Havašiho. Médiá zviditeľnili kauzu z roku 2000, kedy Krištúfková bola súdená pre podozrenie z podvodu pri predaji nehnuteľnosti. Krištúfková tvrdila, že budovu predala pod nátlakom. Súd ju nakoniec oslobodil. Výrok hodnotíme ako pravdivý.
Po smrti manžela Róberta Diniča predala Krištúfková lukratívnu budovu na Kollárovom námestí v Bratislave, ktorej šestinový podiel zdedila ich spoločná dcéra, ze čo bola neskôr súdená. Pred súdom uviedla, že k predaju došlo pod nátlakom jej vtedajšieho priateľa, mafiána Petra Havašiho.
Strana SNS dňa 21. marca 2018 avizovala, že pri najbližšej parlamentnej schôdzi navrhne Krištúfkovú odvolať. Vo svojom stanovisku uvádza, že "nie je možné, aby v takejto funkcii bola žena, ktorá údajne žila v spoločnej domácnosti s mafiánmi ako je zavraždený bos Robert Dinič, či Peter Havaši. (…) Podľa medializovaných informácii mala blízko aj k odsúdenému šéfovi piťovcov Jurajovi Ondrejčákovi."
„Aj Vy ste hovoril, že Vás vydieral Piťo a museli ste podpísať prenájom pozemku a ste v kontrolnom výbore na SIS.“
Boris Kollár sa v roku 2016 vyjadril pre média, že v roku 2011 ho Marián Kočner a Róbert Ondrejčák vydierali. Napriek týmto tvrdeniam Boris Kollár nepodal na Róberta Ondrejčáka trestné oznámenie za vydieranie, preto o tom neexistuje žiadny oficiálny záznam a neprebehlo ani žiadne objektívne vyšetrovanie. Boris Kollár ako poslanec NR SR je členom Osobitného kontrolného výboru NR SR na kontrolu činnosti SIS. Tento výbor vykonáva parlamentnú kontrolu činnosti Slovenskej informačnej služby v rozsahu uvedenom v § 5 a § 6 zákona NR SR č. 46/1993 Z.z. o Slovenskej informačnej službe. Výrok, nakoľko Danko správne uviedol tvrdenie Kollára a ten momentálne pôsobí ako člen kontrolného výboru SIS hodnotíme ako pravdivý.
Podľa tvrdenia samotného Borisa Kollára, v roku 2011 vznikol určitý obchodný styk medzi Borisom Kollárom a vtedajším bossom bratislavského podsvetia Róbertom Ondrejčákom, známym pod prezývkou Piťo. Tento styk Marián Kočner nazýval obchodovaním, avšak podľa Kollára bolo vydieraním: "Mal som vybavené, že firma, ktorej som dopredu zaplatil vykúpi pre mňa pozemky. Kočner vybavil, aby ich odovzdali Piťovi a potom ma s tým vydierali. Toto je obchodovanie? Vydieranie."
V rozhovore pre aktuality.sk potom Boris Kollár označil túto formu obchodovania za výpaľníctvo. "Piťo chcel za malý kúsok pozemku dva milióny korún, čo je suma, za ktorú si prenajímam celé Donovaly. Najskôr som to odmietal zaplatiť, pričom som si vypočul rôzne scenáre, čo sa môže stať. Uvažoval som aj o tom, že zavriem celé stredisko, hoci som tam investoval 200 miliónov korún. Nenechám sa predsa vydierať."
„…tento pán Hoľko konkrétne, chodil s týmto pánom Vadalom za obchodmi, za energetikou, do Talianska…“
Po vražde Jána Kuciaka a Martiny Kušnírovej na povrch vyplávalo možné prepojenie strany SNS na taliansku mafiu. Ján Hoľko — generálny tajomník Služobného úradu ministerstva obrany a blízky spolupracovník Andreja Danka — obchodoval s jednou z Vadalových firiem. Hoľko potvrdil, že s Vadalom ho spájal obchodný kontakt, ale či za ním skutočne cestoval do Talianska, nie je známe. Výrok preto hodnotíme ako neoveriteľný.
S Vadalom obchodovala firma Sofas, v ktorej bol Hoľko predsedom predstavenstva. Obchody sa týkali výpočtovej techniky a ako uvádza Hoľko, s Vadalom nemal žiaden bližší kontakt: "Vylučujem akékoľvek priateľské vzťahy s uvedeným pánom. Opak je pravdou. Spoločnosť Sofos bola podvedená a oklamaná firmou uvedeného pána pri nákupe výpočtovej techniky. Pohľadávka od firmy uvedeného pána bola zo strany firmy Sofos vymáhaná a tovar vrátil. Uvedenú skutočnosť preveril v danom čase aj Daňový úrad v Košiciach. Žiadny kontakt s uvedeným pánom neudržiavam a dôrazne to odmietam."
Portál Aktuality.sk uvádza, že práve Hoľko mal Vadalu zoznámiť s Viliamom Jasaňom, ktorý takisto mal s talianskym mafiánom obchodné styky.
„….pozrite sa, Rakúšania, ako z toho profitujú, tí majú okolo 20% z HDP z toho cestovného ruchu…“
Cestovný ruch tvorí dlhodobo veľkú časť HDP Rakúska. Štatistický portál Statistik Austria uvádza, že Rakúsko z neho získava približne 16 % HDP. Kvôli pomerne veľkej odchýlke hodnotíme výrok ako nepravdivý.
„Tie moje eurofondy boli vyčerpané a tá lanovka stojí dodneska.“
Výrok hovorí o čerpaní eurofondov 1. Tatranskou akciovou spločnosťou, ktorá do roku 2011 patrila Borisovi Kollárovi. Podľa Hospodárskych novín mal Boris Kollár práve cez uvedenú spoločnosť získať 5.3 milióna eur z eurofondov na zlepšenie služieb v lyžiarskom stredisku Park Snow Štrbské pleso. Lyžiarske stredisko je v prevádzke dodnes, aj napriek tomu že ho Boris Kollár v roku 2010 predal spoločnosti Webis podnikateľa Romana Wecka. Výrok preto hodnotíme ako pravdivý.
V roku 2013 poskytol Boris Kollár rozhovor pre portál Lanovky.sk v ktorom sa na tému eurofondov vyjadril: "Čerpal som eurofondy dvakrát, v Tatrách a na Donovaloch, a veľmi nám to pomohlo. Tie investície by sme bez nich nevedeli urobiť. Ekonomicky by sme to neustáli – zobrať si taký úver a splatiť ho z tej činnosti je nemysliteľné. Beriem to ako pomoc cestovnému ruchu od Európskej únie a nášho štátu, táto kapitola je v poriadku."
Podľa časopisu Trend sa v období 2007-2013 investovalo z eurofondov napr. na novú sedačku zo Soliska do Furkotskej doliny. Túto rekonštrukciu zabezpečovala spoločnosť 1. Tatranská, ktorá do roku 2010 patrila Borisovi Kollárovi.
V súvislosti v Borisom Kollárom a čerpaním eurofondov na lyžiarske strediská sme už v minulosti (27. február 2016) overovali výrok Borisa Kollára.
„Viete, dosiahli ste akurát tak prekrytie tie kauzy na ministerstve školstva, keď bol odvolaným premiérom pán Plavčan za podozrenie pri rozkrádaní eurofondov, veda a výskum, kde sa malo prideliť 600 miliónov eur,“
Predseda Slovenskej národnej strany, Andrej Danko 7. augusta 2017 vypovedal koaličnú zmluvu s odôvodnením, že "Dobrá sociálno–ekonomická situácia v roku 2017 ukazuje, že je nutné sa zamerať na nové výzvy a priority, ktoré je potrebné premietnuť do koaličnej dohody a nového programového vyhlásenia vlády. Keď sa darí ekonomike štátu, musia to pocítiť aj samotní občania." V tom období sa stupňovali tlaky na odvolanie ministra školstva Petra Plavčana, potom ako vznikli obvinenia ohľadom manipulácie výzvy na eurofondy určené na vedu a výskum. Načasovanie tejto krízy teda hralo v prospech Slovenskej národnej strany, ktorá čelila verejnej kritike na adresu ich ministra. Ten bol aj následne vyzvaný na odchod priamo premiérom Robertom Fico 17. augusta 2017, bez toho aby konzultoval stranu, ktorá nominovala ministra. Dodatok ku koaličnej zmluve bol podpísaný 11. septembra 2017. Neexistujú žiadne dôkazy na to, či cieľom nového dodatku bolo prekrytie kauzy s eurofondami. Výrok hodnotíme preto ako neoveriteľný.
„No ale ja som dosiahol, čo som potreboval pre svoje rezorty, získali sme nový mechanizmus fungovania koaličnej rady, Slovenská národná strana mala možnosti veci meniť, dosiahol som 13., 14. plat, (…).“
7. augusta 2017 Slovenská národná strana vypovedala koaličnú zmluvu, ktorá platila od septembra 2016. Koaličnú krízu vyriešil podpis dodatku ku koaličnej zmluve, ku ktorému došlo 11. septembra 2017. Princíp rotujúceho zvolávania koaličnej rady raz do mesiaca nahrádzajú pravidelné schôdzky. Koaličná rada sa na základe tohto dokumentu stretáva spravidla v pondelky, najmenej dvakrát do mesiaca. V prípade potreby ju niektorý z členov môže zvolať do troch dní. Zavedenie 13. a 14. platu sa do Zákonníka práce zavedie vďaka prijatiu pozmeňujúceho návrhu poslancov SNS, ktorý parlament schválil 14. februára 2018. Novela zákona bude účinná od 1.5.2018. Výrok hodnotíme ako pravdivý.
„…ja som sám musel zrušiť dve zahraničné služobné cesty, som rád, že predseda vlády navštívil Brusel …“
Peter Pellegrini sa zúčastnil svojho prvého summitu v Bruseli vo funkcii predsedu vlády SR 22. marca 2018. Podľa webovej stránky NR SR sa predseda NR SR Andrej Danko naposledy zúčastnil zahraničnej pracovnej cesty od 1. marca do 2. marca 2018 v Budapešti na Stretnutí predsedov parlamentov krajín V4. Oficiálna stránka NR SR avšak neobsahuje informácie o plánovaných alebo zrušených pracovných cestách. Výrok preto hodnotíme ako neoveriteľný.
„…ešte sa prerokováva programové vyhlásenie vlády, máme tam cez 35 poslancov prihlásených z opozície, aj koalície (…).“
Podľa informácií webovej stránky NR SR sa do rozpravy o programovom vyhlásení vlády prihlásilo písomne celkovo 39 poslancov, všetci z opozície. 25. marca (nedeľa, deň vysielania diskusnej relácie) vydala NR SR informáciu o tom, že má vystúpiť ešte 34 poslancov (písomne prihlásení), keďže v piatok stihli vystúpiť len piati poslanci. NR SR uvádza aj nasledovné: "Z koalície sa okrem faktických poznámok do debaty neprihlásil zatiaľ nikto. Možnosť vystúpiť nevyužili ani ministri. Po vystúpení písomne prihlásených bude ešte možnosť zapojiť sa ústne." Rokovanie o programovom vyhlásení vlády prebiehali aj v pondelok 26. marca. V čase, kedy Andrej Danko výrok vyslovil, boli prihlásení výlučne opoziční poslanci, preto výrok hodnotíme ako nepravdivý.
„…pán Simon hovorí, že on dotácie nedával na východ Talianom (…).“
Zsolt Simon v rozhovore pre Hospodárske noviny povedal (3:34) nasledovné: "Neboli sme mu (Diegovi Rodovi, pozn.) nápomocní, neviem o tom, že by sme mu boli nápomocní.(…) Agrokomplex Humenné si žiadala na ministerstve podporu na výrobnú stanicu, túto výzvu vypioval ešte môj predchodca, teda za prvej Ficovej vlády, keď ja som nastúpil za Radičovej vlády, tak viem, že PPA túto žiadosť odmietla a zmluvu s nimi nepodpísala". Nakoľko bývalý minister pôdohospodárstva spomínal len konkrétny prípad súvisiaci s Rodovou firmou a nevyjadril sa vo všeobecnosti o podozrivých Talianoch, výrok hodnotíme ako zavádzajúci.
„…bývalý premiér (Robert Fico, pozn.) vyzýval, prídite nahlásiť korupciu (…).“
24. februára 2017 bývalý premiér Robert Fico (Smer-SD) počas svojho výjazdu v Košiciach vyzval starostov, primátorov a všetkých prijímateľov finančnej pomoci od štátu, aby nahlasovali korupciu. Následne sa 1. marca 2017 stretol so zástupcami mimovládnych organizácií Transparency International Slovensko, Aliancie Fair-play a Nadácie Zastavme korupciu.
Cieľom stretnutia bolo nájsť možnosti spolupráce medzi vládou a tretím sektorom v tejto oblasti, kde premiér predstavil aj zámer vtedajšej vlády zatraktívniť zákon, ktorý ochraňuje oznamovateľov korupcie. 31. mája 2017 Fico predstavil pripravený návrh novely zákona o niektorých opatreniach súvisiacich s oznamovaním protispoločenskej činnosti. Novela mala priniesť, podľa slov Fica "zvýšenie ochrany oznamovateľov korupcie a povzbudiť ľudí, aby sa nebáli spoločensky nežiaduce správanie nahlasovať". Výrok hodnotíme ako pravdivý.
25 rokov samostatnosti Slovenska — Andrej Danko a Richard Sulík (V politike, 14. január 2018)
Politický rok 2017 — Andrej Danko (V politike, 17. december 2017)
Kollár a Bugár v RTVS (O 5 minút 12, 4. február 2018)